முஹம்மது நபி ஸல்லல்லாஹு அலைஹி வஸல்லம் மக்காவில் ஏகத்துவத்தைச் சொல்ல ஆரம்பித்ததும் வரிந்து கட்டிக் கொண்டு எதிர்க்க ஆரம்பித்த குரைஷிப் பெருந்தலைகளுள் ஒருவன் உத்பா இப்னு ரபீஆ. இந்த உத்பாவுக்கு அபூஹுதைஃபா, வலீத் என்ற இரு மகன்களும் ஹிந்த் என்றொரு மகளும் இருந்தனர். ஹிந்த் பின்த் உத்பா வேறு யாருமல்லர், அபூஸுஃப்யான் இப்னு ஹர்பினுடைய மனைவி. ஹிந்தினுடைய அரக்கத்தனமான இஸ்லாமிய எதிர்ப்பும் மக்கத்து வெற்றியின்போது அவர் இஸ்லாத்தை ஏற்றதும் நாம் முன்னரே பார்த்த ஒன்று. உத்பாவின் இரு மகன்களுள் ஒருவனான வலீத், அப்பனுக்குத் தப்பாமல் பிறந்த மகன். தன் தந்தையின் வில்லத்தனத்திற்குத் தோளோடு தோள் நின்றவன்.